b'\n_START_ARTICLE_\nEino Leskinen\n_START_PARAGRAPH_\nEino Leskinen (1904 Joensuu \xe2\x80\x93 1971) oli suomalainen kielitieteilij\xc3\xa4 ja yliopistonlehtori._NEWLINE_Leskinen k\xc3\xa4vi koulua Joensuun lyseossa ja sitten Mikkelin lyseossa. H\xc3\xa4n opiskeli Helsingin yliopistossa suomen kielt\xc3\xa4 ja suomen sukulaiskieli\xc3\xa4 ja valmistui filosofian kandidaatiksi 1928. Vuodesta 1925 alkaen h\xc3\xa4n oli 12 kes\xc3\xa4n\xc3\xa4 kentt\xc3\xa4ty\xc3\xb6ss\xc3\xa4 joko Suomen puoleisessa Raja-Karjalassa tai Suomeen muuttaneiden it\xc3\xa4karjalaisten pakolaisten keskuudessa._NEWLINE_Leskinen oli 1930\xe2\x80\x931940 Suomalaisen Kirjallisuuden Seuran palveluksessa karjalaismurteiden sanakirjan toimittajana. T\xc3\xa4n\xc3\xa4 aikana sanakirjasta valmistui k\xc3\xa4sikirjoitusta noin 350 foliosivua. Leskinen toimitti kolmiosaisen 1932\xe2\x80\x931936 julkaistun Karjalan kielen n\xc3\xa4ytteit\xc3\xa4 -sarjan. Sotavuosina 1940\xe2\x80\x931945 Leskinen johti p\xc3\xa4\xc3\xa4esikunnassa toiminutta It\xc3\xa4-Karjalan ja er\xc3\xa4iden sen \xc3\xa4\xc3\xa4reisalueiden paikannimist\xc3\xb6n kodifioimista ja normaalistamista suorittanutta toimikuntaa. Sotien j\xc3\xa4lkeen h\xc3\xa4n oli suomen kielen lehtorina ensin Yhteiskunnallisessa Korkeakoulussa 1945\xe2\x80\x931957 ja sitten Helsingin yliopistossa aina el\xc3\xa4kkeelle j\xc3\xa4\xc3\xa4miseens\xc3\xa4 saakka._NEWLINE_Lesknen ker\xc3\xa4si karjalan kielen aineistoa yhteens\xc3\xa4 noin 10\xc2\xa0000 lippua, Keruupaikkakuntia olivat Tulemaj\xc3\xa4rvi, Impilahti, Paatenen Sellin kyl\xc3\xa4, Repola, Jyskyj\xc3\xa4rvi, Oulanka, Pistoj\xc3\xa4rvi ja Kiestinki. H\xc3\xa4n julkaisi artikkeleita murteiden ker\xc3\xa4\xc3\xa4misest\xc3\xa4, Tulemaj\xc3\xa4rven murteesta ja kansatieteest\xc3\xa4.'